高頭市
作者：陳造
朝代：宋

paragraphs: 陂行欲盡山崛起，十數人家住山觜。
行人不炊市無米，買餠充腸聽頤旨。
日未薄山收市里，閉戶人家呼不起。
今春倦憩車曾抳，風物人情不如此。
主人睨屋爲翁指，方秋此屋猶在水。
閭里襁負皆轉徙，老夫危不魚腹死。
更向秋田問餘幾，使之饑寒責廉耻。
不忘資人約諸己，焉得人人顔氏子。
向純厚俗今不美，曾是登山號庚癸。